b'\n_START_ARTICLE_\nBEST \xe2\x80\x93 Board of European Students of Technology\n_START_SECTION_\nStruktura\n_START_PARAGRAPH_\nOrganizacijo BEST sestavljajo trije nivoji: lokalna raven, regionalna raven in mednarodna raven. _NEWLINE_Organizacija je sestavljena iz 95 lokalnih BEST skupin (v nadaljnjem besedilu imenovani LBG), ki delujejo na tehni\xc4\x8dnih univerzah v 33 evropskih dr\xc5\xbeavah. Vsaka izmed teh skupin ima svoje lokalno predsedstvo, ki ga sestavljajo \xc5\xa1tudenti, \xc4\x8dlani organizacije in je izvoljeno enkrat letno. Predsedstvo odlo\xc4\x8da o vseh aktivnostih lokalne skupine (zbiranje sredstev, promocija, organizacija dogodkov, izobra\xc5\xbeevanja \xc4\x8dlanov, \xe2\x80\xa6)._NEWLINE_Na regionalni ravni je organizacija BEST razdeljena na 11 regij. Namen regionalne delitve je izbolj\xc5\xa1anje komunikacije med lokalnimi skupinami v regiji ter la\xc5\xbejo izmenjavo znanja ter izku\xc5\xa1enj. Vsaka regija ima izvoljenega koordinatorja (Regional Advisor), ki prihaja iz ene izmed lokalnih skupin v regiji in skrbi za sodelovanje lokalnih skupin v skupnih projektih, obiske, izmenjave in povezovanje \xc5\xa1tudentov. V vsaki regiji dvakrat letno poteka regijsko sre\xc4\x8danje, ki ga po dogovoru gosti ena izmed lokalnih skupin. Na njem se sre\xc4\x8dajo \xc4\x8dlani (5 iz vsake lokalne skupine), na\xc4\x8drtujejo skupne dogodke, ocenijo pretekle in predlagajo prihodnje dogodke ter se izobra\xc5\xbeujejo o temah, potrebnih za razvoj in vodenje organizacije._NEWLINE_Na najvi\xc5\xa1ji ravni najdemo mednarodno strukturo, z mednarodnim vodstvom in odbori, ki usklajujejo posamezna podro\xc4\x8dja, naloge in projekte BEST-a. Enkrat letno poteka generalno sre\xc4\x8danje BEST-a, ki se ga udele\xc5\xbeijo predstavniki vseh lokalnih skupin in ocenijo teko\xc4\x8de projekte ter naredijo plan za razvoj in delovanje organizacije v prihodnjem letu. Poleg tega se na predsedni\xc5\xa1kem sre\xc4\x8danju enkrat letno sestanejo predsedniki lokalnih skupin.\n_START_SECTION_\nBEST te\xc4\x8daji\n_START_PARAGRAPH_\nOrganizacija sezonskih te\xc4\x8dajev za \xc5\xa1tudente po vsej Evropi je osrednja dejavnost BEST-a. Lahko so te\xc4\x8daji iz podro\xc4\x8dja tehnologije ali te\xc4\x8daji, povezani s kariernimi spretnostmi. Gre za dogodke, ki trajajo med enim ali dvema tednoma. Zdru\xc5\xbeujejo \xc5\xa1tudente tehni\xc5\xa1kih znanosti iz celotne Evrope, ki na te\xc4\x8daju pridobijo znanje iz dolo\xc4\x8dene teme. \xc4\x8ceprav so predmeti privla\xc4\x8dne in inovativne narave ter zdru\xc5\xbeujejo razli\xc4\x8dne teme iz tehnolo\xc5\xa1kega izobra\xc5\xbeevanja, izobra\xc5\xbeevanje kot samo ni edini cilj teh dogodkov: skoraj tako pomembno je tudi \xc5\xa1irjenje obzorij, spoznavanje novih kultur in nabiranje poznanstev in izku\xc5\xa1enj za prihodnost. Glavni cilj sezonskih te\xc4\x8dajev je ponuditi \xc5\xa1tudentom tehni\xc5\xa1kih smeri v Evropi mo\xc5\xbenost, da izkusijo nekaj posebnega za nizke stro\xc5\xa1ke._NEWLINE_Kvaliteta in odprtost BEST-ovih te\xc4\x8dajev sta pomembni, saj se prav zaradi njiju BEST razlikuje od ostalih mednarodnih \xc5\xa1tudentskih organizacij. \xc5\xa0tudenti iz vseh univerz, na katerih deluje BEST, se lahko prijavijo na katerokoli od \xc5\xbee prej omenjenih dejavnosti, ne da bi pri tem postali \xc4\x8dlani BEST-a. Tako BEST zagotavlja enake storitve vsem in\xc5\xbeenirskim \xc5\xa1tudentom zdru\xc5\xbeenih univerz. Poleg tega ima BEST tudi notranje standarde kakovosti, ki so potrebni, da se te\xc4\x8daj izvede. Te\xc4\x8daje organizirajo lokalne skupine, ki poskrbijo tudi za nastanitev, prehrano, kulturne aktivnosti in zanimiv akademski program. Udele\xc5\xbeenec te\xc4\x8daja tako sam pokrije le potne stro\xc5\xa1ke. Skoraj vsaka lokalna skupina organizira en te\xc4\x8daj letno, kar zagotavlja bogato paleto dogodkov.\n_START_SECTION_\nTekmovanje EBEC\n_START_PARAGRAPH_\nEBEC (angle\xc5\xa1ko European BEST Engineering Competition) je \xc5\xa1tudentsko in\xc5\xbeenirsko tekmovanje, ki se vsako leto odvija na 87 tehni\xc5\xa1kih univerzah v Evropi (v Sloveniji sodelujeta Univerza v Ljubljani in Univerza v Mariboru). Organizirajo ga lokalne BEST skupine in velja za najve\xc4\x8dje \xc5\xa1tudetsko tekmovanje v Evropi. Leta 2014 na njem sodeluje 6500 \xc5\xa1tudentov. Tekmovanje je sestavljeno iz treh nivojev: lokalna raven, regionalna raven in evropski finale. Zmagovalec posameznega nivoja se uvrsti na naslednjo raven tekmovanja._NEWLINE_Tekmovanje poteka v skupinah, sestavljenjih iz \xc5\xa1tirih \xc5\xa1tudentov. Ekipe lahko tekmujejo v dveh kategorijah: Team Design (skupinsko na\xc4\x8drtovanje), kjer morajo prikazati prakti\xc4\x8dne sposobnosti ob sestavljanju naprave, ki opravi dolo\xc4\x8deno nalogo, ali Case Study (\xc5\xa1tudija primera), kjer je potrebno predstaviti teoreti\xc4\x8dno re\xc5\xa1itev za zadan problem. Tekmovalci v obeh kategorijah imajo na razpolago omejen \xc4\x8das in material.\n_START_SECTION_\nZgodovina\n_START_PARAGRAPH_\nIdeja o BEST-u je bila rojena maja 1987, v Stockholmu (\xc5\xa0vedska), med evropsko konferenco \xc5\xa1tudentov fizike in matematike. Rezultat konference je bila ideja, da se organizira internacionalen teden vsake pol leta v razli\xc4\x8dnih dr\xc5\xbeavah, s \xc4\x8dimer bi se krepilo sodelovanje med evropskimi \xc5\xa1tudenti. Drugi internacionalni teden se je odvijal v Grenoblu (Francija, marec 1988). To sre\xc4\x8danje ni vklju\xc4\x8devalo le \xc5\xa1tudentov fizike in matematike, ampak tudi \xc5\xa1tudente iz drugih podro\xc4\x8dij.\n_START_SECTION_\nBEST Maribor\n_START_PARAGRAPH_\nLokalna BEST skupina Maribor je del mednarodne organizacije BEST. Je neprofitna in nepoliti\xc4\x8dna \xc5\xa1tudentska organizacija, ki deluje na podro\xc4\x8dju \xc5\xa1tudentskega prostovoljstva. Skupina BEST Maribor \xc5\xa1tudentom Univerze v Mariboru omogo\xc4\x8da mednarodno udejstvovanje na mnogih dogodkih po vsej Evropi._NEWLINE_BEST Maribor je s svojim delovanjem pri\xc4\x8del leta 2001 kot organizacijska enota \xc5\xa0tudentske organizacije Univerze v Mariboru (\xc5\xa0OUM). Leta 2003 je na Generalni skup\xc5\xa1\xc4\x8dini BEST-a v Belgiji postal polnopraven \xc4\x8dlan mednarodne organizacije. Ob podpori oddelka za mednarodno sodelovanje \xc5\xa0OUM iz leta v leto ve\xc4\x8da prepoznavnost organizacije in \xc5\xa1iri krog aktivnosti za mednarodne in doma\xc4\x8de \xc5\xa1tudente v Mariboru._NEWLINE_Trenutno BEST Maribor sestavlja 30 aktivnih \xc4\x8dlanov, ki delujejo prostovoljno in s svojo motivacijo organizirajo mnogo uspe\xc5\xa1nih mednarodnih in doma\xc4\x8dih projektov z namenom izobra\xc5\xbeevanja, dru\xc5\xbeenja in spoznavanja novih kultur ter prijateljstev._NEWLINE_BEST Maribor vsako leto organizira dva velika dogodka - lokalno in\xc5\xbeenirsko tekmovanje EBEC Maribor, namenjeno \xc5\xa1tudentom Univerze v Mariboru in mednarodni sezonski te\xc4\x8daj na tehnolo\xc5\xa1ko temo, manenjen tujim \xc5\xa1tudentom. Oba dogodka polek \xc5\xa1tudentov povezujeta tudi podjetja in organizacije iz \xc5\xa1ir\xc5\xa1ega okolja, kar jima daje \xc5\xa1e posebno dodatno vrednost. Univerza v Mariboru je tako s tekmovanjem EBEC del najve\xc4\x8djega evropskega in\xc5\xbeenirskega tekmovanja, ki vsako leto poteka na 87 tehni\xc5\xa1kih univerzah po Evropi. Polek tega se BEST Maribor loteva tudi organizacije drugih projektov, \xc4\x8dlani pa redno obiskujejo mednarodna sre\xc4\x8danja organizacije, izobra\xc5\xbeevanja na raznih podro\xc4\x8djih in zabavne dogodke \xc5\xa1irom Evrope.\n_START_SECTION_\nBEST Ljubljana\n_START_PARAGRAPH_\nV lokalni skupini BEST Ljubljana trenutno aktivno deluje 40 \xc4\x8dlanov, nekaj \xc4\x8dlanov pa je vklju\xc4\x8denih tudi v delo v mednarodnih komitejih organizacije BEST. Slovenskim \xc5\xa1tudentom omogo\xc4\x8da udele\xc5\xbebo na BEST-ovih aktivnostih, ki se skozi celo leto odvijajo po vsej Evropi._NEWLINE_BEST Ljubljana vsako leto organizira in\xc5\xbeenirsko tekmovanje EBEC in mednarodni te\xc4\x8daj, namenjen tujim \xc5\xa1tudentom.'